Venerdì doî de zugno: a festa da Republica Italiann-a
Pe festezâ anche in studio o doî de zugno emmo invitòu Luciano Di Noto, za Procuòu generale da Republica, mons. Loigi Molinari, capelan do travaggio, e Nicolla Pitaluga, dito Lino, de l’Asociaçion Naçionale di Carabinê. O momento ciù spetacolare o l’é stæto quande an sparòu i feughi da-o teito do palaçio da Region in ciassa De Ferrari. Da lasciù, da-a Terassa Colonbo in çimma a-o grataçê, quello erto, emmo visto in muggio de gente zu in stradda e emmo visto partî i feughi de sotta da dov’emo: in spetacolo unico.
L’é ciæo che e paròlle no poeivan no rigoardâ i feughi. E domande son stæte ste chi.
Comme se ghe dixe a-i tric trac (= scorisèrve), a-i feughi artifiçiali (= fûgai) e a-i mortaretti (= mortalétti ò màscoli). Doe paròlle van speize pe-i feughi artifiçiali. Intanto l’é coretto ciamali coscì: fêughi artifiçiâli ò anche solo fêughi. De sòlito o nomme ciù dêuviòu o l’é fûgou, plurale fûgai, ma anche fùrgou, plurale fùrgai. O Cazassa però o registra fórgou, plurale fórgai, saiva a dî che o ghe mette o son da ‘u italiann-a’ e no quello da ‘u françeize, comme femmo quæxi tutti.
’Na scignoa a m’à aregordòu de bonbétte e ’n scignoro o l’à dito che anche petàrdi a l’é ’na paròlla ch’a va ben.
Comme senpre l’é sciortio feua quarche atra paròlla. M’é stæto domandòu cöse veu dî götàzze; ma chi l’é façile: a l’é ’na moutia di figeu: in italian ‘orecchioni’ ò ‘parotite’. Mi ò scrito in pö de paròlle in sce moutie inte questa pagina. Pöi emmo parlòu di confetti che in zeneize se ciaman confetûe, ma quelli do batezzo se dixan batezàgge e quelli do maiezzo spozàgge o anche i çìnque.
Ò lasciòu pe urtimo a locuçion averbiale ancon d’asæ (= meno male). O Cazassa o a registra coscì.
Ma nisciun testo o ripòrta l’etimologia. Gh’é quarchedun ch’o a sa?
Alegri!
6 Commenti
-
Me pâ che’nti feughi ghe segge da mette in pö d’ordine, e primma de tutto se deve dî che-i TRICCHE E TRACCHE no ean e SCORISERVE.
I TRICCHE E TRACCHE ean ‘na specce de luganega, insacâ de povie, de’n pâ de citti de diametro e lunga ‘na trentenn-a, con ‘n’estremitæ rifinia da ‘na miccia. Sta luganega a l’ea cegâ in sce lê mæxima ciù vòtte finn-a a formâ ‘na serpentinn-a regolare co-e ceighe (it. Spire) conpatæ unn-a in sce l’atra e tegnue da ‘na ligatua de spago. O tricche tracche, ina vòtta açeizo, o l’ea statico ò tutt’ò-u ciù o giava in sce lê mæximo, e o pruduxeiva in numero de sccieuppi pari ò-u numero de sò ceighe. L’urtimo sccieuppo o l’ea o ciù fòrte.
A SCORISERVA a l’ea in razetto costitoio da’n tubetto, pin de povie, de’n citto de diametro e longo ‘na dexenn-a. Sto tubetto o l’ea rifinio da ‘n’estremitæ con ‘na ponta, con fonçion de miccia, e da l’atra co-o papæ, ch’o rivestiva o tubetto, torsuo comme quello de ciapelette. Ina vòtta açeiza, a scoriserva a serpezava in tæra scigoando e primma d’afermase a rilasciava ‘n’unico sccieuppo.
I FEUGHI che vegnivan lançæ in aia, faxendoli partî da drento a ‘na botiggia veua, l’emmo senpre ciamæ forgai ò fogai
E BONBETTE… E bonbette e meteivimo drento æ colisse do tranvai, unn-a ogni çinque/sei metri, e quande pasava a vetua paiva che fise o quattro de luggio in America.
E-o FALÒ (it.)? O falò l’emmo senpre ciamòu sanzane, da San Zane (it. San Giovanni), a l’infeua da-a festivitæ pa-a quæ o vegniva açeizo.
O PETARDO (it.) in zeneize l’emmo senpre ciamòu mortaretto. Petardo o l’é’n nomme zeneize ben ben ægoaronòu (da Ægoaron/Andrea Acquarone) da respinze ò-u mitente.
-
Me pâ chò-u Zeneize tomorrow o l’agge o releuio inderê de ‘n’oa.
-
che precie…
à lega a l’è vegnua in partio italien e o Bambi o ne festeza a repubrica…
Ghè i VivaMaria tutti, quelli vei, quelli Zeneixi, quelli che a Repubrica a l’è de Zena, che tian zu di tacchi………
Ma comunque tornemmo a le..
ideale?
Stacca e pansa!
lasciâ andâ çerte lûçie,
no avei scrupoli, no temme ninte,
o a tempo sciâ co-e remme;
ëse giano, verde, rosso,
comme torna mëgio,
a-o popolo
mostrâ a lûnn-a drento a-o posso…
Chi sà, ben fâ o ciarlattan
va lontan…..
alegro eh…ma no troppu!
-
ancon d’asæ a se dixe ‘encara bo’ in catalan
into Ponente ligure diaeiva che a locuçion a l´é squaexi paegia a quella do catalan: ancura ben/ancu bona
alegri
-
alegri a tutti
Qualche dun saviena dime chi u lea quellu poeta dialettale che u Marzari u cita in fundu a cansun – U came lanpo- che con in capuccino u ghe passava a mattina.
-grazie-
lij_Latn lij_Latn lij_Latn lij_Latn lij_Latn lij_Latn lij_Latn lij_Latn kea_Latn srd_Latn unk lij_Latn lij_Latn lij_Latn lij_Latn lij_Latn lij_Latn lij_Latn unk lij_Latn unk fur_Latn lij_Latn lij_Latn ita_Latn afr_Latn lmo_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn hat_Latn pap_Latn unk lij_Latn lij_Latn kea_Latn unk lij_Latn lij_Latn ita_Latn